Devon Hofmeyr geopereer ná beweerde onderonsieDevon Hofmeyr en sy pa, Steve Hofmeyr (Foto: Devon Hofmeyr/Facebook) Devon Hofmeyr, die sanger Steve Hofmeyr se seun, moet Maandag ŉ operasie ondergaan ná ŉ beweerde onderonsie Donderdagaand buite ŉ kuierplek in Pretoria. Maroela Media verneem Devon is in ŉ hospitaal in Centurion opgeneem ná die voorval. Armand Hofmeyr, Devon se broer, het aan Maroela Media bevestig Devon se kakebeen is afgeslaan en hy het ligte bloeding op die brein. “Hy moet môreoggend ŉ operasie ondergaan en ons sal daarna meer inligting hê.” Noline Fourie, Devon se ma, het ook slegs bevestig dat hy môreoggend geopereer word, maar wou nie verdere inligting in hierdie stadium bekend maak nie. Steve het Vrydag op Facebook gesê sy seun is in die waakeenheid van ŉ hospitaal en hy het ŉ foto van die vermeende aanvallers gedeel. “Hier is die makkers wat dit gedoen dit. Enige inligting. Dankie,” het hy by die foto geskryf. Steve het Saterdag op Twitter almal bedank wat omgee. “Maar hy gaan hieruit MOET leer. Ek het ‘n vreeslose aktiviste nodig, maar vir aktivisme. Niks anders nie. Elders SAL hy nederig MOET leer bly. Sy aanvallers het egter oorboord gegaan.” (sic) Steve kon nie vir verdere kommentaar bereik word nie. Volgens berigte het die onderonsie Donderdagaand om 23:00 by ŉ kuierplek in Centurion, Platteland, gebeur. Devon is die besturende direkteur van Atlas7, ŉ inisiatief wat hom toespits op veiligheidsopleiding teen plaasmoorde. Christo de Villiers, bedryfsdirekteur van Atlas7, het gesê hy sal Devon vanmiddag in die hospitaal besoek. Hy wou nie in hierdie stadium kommentaar lewer nie. “Ons wil eers van al ons feite seker maak,” het hy gesê.